FI Euroopan unionin virallinen lehti CE 88/104

(2004/C 88 E/0109)

KIRJALLINEN KYSYMYS E-2594/03

esittäjä(t): Claude Moraes (PSE) komissiolle

(14. elokuuta 2003)

Aihe: Kristittyjen vainoaminen

Eräs äänestäjistäni on ottanut esille ympäri maailmaa harjoitettavan kristittyjen vainoamisen. Esimerkiksi Laosissa ja Kambodžassa viiden kristityn perheen, joita jatkuvasti uhkailemalla ja pelottelemalla yritetään pakottaa luopumaan uskostaan, on käsketty lähteä maakunnastaan.

Miten komissio toimii EU:n ulkopuolisten maiden kanssa edistääkseen ja harjoittaakseen uskonnollista suvaitsevaisuutta?

Christopher Pattenin komission puolesta antama vastaus

(17. syyskuuta 2003)

Komissio korostaa uskonnon-, vakaumuksen- ja sananvapauteen liittyvien oikeuksien suurta tärkeyttä vuoropuhelussaan kolmansien maiden kanssa. Ajattelun-, omantunnon-, uskonnon- ja vakaumuksenvapaus ovat perusihmisoikeuksia ja sellaisina ne myös mainitaan lukuisissa kansainvälisissä asiakirjoissa kuten ihmisoikeuksien yleismaailmallisessa julistuksessa (18 artikla), kansalaisoikeuksia ja poliittisia oikeuksia koskevassa kansainvälisessä yleissopimuksessa (18 artikla) sekä Euroopan ihmisoikeussopimuksessa (9 artikla). Lisäksi Euroopan unionin perusoikeuskirjassa, jolla ohjataan komission ulkoisia toimia tällä alalla, tehdään selväksi, että jokaisella on oikeus ajatuksen-, omantunnon- ja uskonnonvapauteen (10 artikla) ja että kulttuurista, uskonnollista ja kielellistä monimuotoisuutta on kunnioitettava.

Unioni on useaan otteeseen vahvistanut, että ihmisoikeuksien ja demokratisoitumisen on oltava olennainen osa kaikkea poliittista vuoropuhelua kolmansien maiden kanssa. Uskonnonvapautta, joka on yksi perusihmisoikeuksista, sekä uskonnollisten vähemmistöjen oikeuksia käsitelläänkin unionin kahdenvälisissä poliittisissa vuoropuheluissa ja tarpeen mukaan virallisissa yhteydenotoissa ja julkisissa kannanotoissa sekä Yhdistyneiden Kansakuntien (YK) ihmisoikeustoimikunnan, YK:n yleiskokouksen kolmannen komitean ja Euroopan turvallisuus- ja yhteistyöjärjestön (ETYJ) kaltaisissa monenvälisissä foorumeissa.

Komissio on tietoinen Laosissa edelleen vallitsevista uskonnonvapauden rajoituksista. Asiasta ovat raportoineet myös kristittyjen ryhmien jäsenet, joita on vainottu ja/tai jotka on pidätetty uskonnollisen vakaumuksensa vuoksi.

Näin tapahtuu siitä huolimatta, että perustuslaissa taataan ”oikeus ja vapaus harjoittaa tai olla harjoittamatta uskontoa”. Suvaitsevaisuus uskonnon harjoittamista kohtaan vaihtelee alueittain. Vaikka joissain raporteissa mainitaan kristittyjen ryhmien vaikeudet perustaa uusia paikkoja uskonnon harjoittamista varten tietyille alueille, voivat katoliset ja protestantit harjoittaa avoimesti uskontoaan muualla maassa.

Komissio seuraa tiiviisti tätä ja muita kysymyksiä, jotka liittyvät ihmisoikeuksiin Laosissa, ja ottaa ongelmat toistuvasti esille komission ja Laosin kahdenvälisissä tapaamisissa. Komissio osallistuu myös kaikkiin unionin yhteydenottoihin, joiden tarkoituksena on välittää huolenaiheitamme Laosin viranomaisille.

Uskonnollisten ryhmien ja henkilöiden Kambodžassa kohtaamista vaikeuksista on raportoitu vähemmän. Yhdistyneiden Kansakuntien pääsihteerin ihmisoikeusasioiden erityisedustaja Kambodžassa ei ole viimeisimmässä raportissaan sisällyttänyt uskonnonvapautta maan suurimpien huolenaiheiden joukkoon.